《题金匮钱君阶登出猎图》
清代·王家枚

平原莽荡风萧萧，马蹄蹴踏猿臂骄。左挽乌号右夏服，逸气直欲淩秋霄。

是何意态雄且杰，知君抱负殊卓绝。感慨中年髀肉生，寂寞吴钩向谁说。

爰假校猎绘作图，身跨骏马来郊墟。红缨小队黄金勒，逐兔飞鹰列骑驱。

俯射麇麋仰射雁，纷纷血染白翎箭。恍睹三河侠少年，棱棱英气眉端见。

假令时当世用武，一剑筹边拓疆宇。直取阴山作猎场，弓鸣霹雳逃猰貐。

君也生逢尧舜朝，寰海镜清风不涛。纵有射雕身手好，只合游艺嬉林皋。

吁嗟乎，时局至今与昔异，鲛鲸出没等儿戏。安得十万水犀军，射潮之弩更一试。

作者简介：字吉丞，泰阶子。工词章，兼擅考据。南菁书院高才生，为院长黄元同、缪筱珊诸先生所激赏。对于乡邦文献亦所究心，刊有重思斋丛书，以郡优廪生中式。光绪甲午举人，屡试春官不第。科举废后，纳赀官内阁中书。旋改主事，甫到部，遽患咯血症，竟以不起。著有国朝汉学师承记，晋书集注，贡息甫年谱，龙砂志略，龙砂诗存，梓里咫闻录，重思斋诗存、文存各若干卷。邑续志传文苑。